**U S M E R N E N I E**

**pre cudzincov (z vojnovej oblasti), ktorí hľadajú pre dieťa základnú alebo materskú školu na území mesta SENEC:**

Vzhľadom na humanitárne okolnosti súčasného stavu na Ukrajine, a s tým spojenej potreby koordinácie zabezpečovania vzdelávania pre deti prichádzajúce z vojnovej oblasti, **na území mesta Senec bude zabezpečovanie vzdelávania v základnej škole alebo materskej škole pre takéto deti riešené výhradne prostredníctvom Školského úradu v Senci**, ktorý v spolupráci s riaditeľmi škôl **určí príslušné školské zariadenie každému žiadateľovi alebo usmerní žiadateľa podľa individuálnej a aktuálnej situácie konkrétneho žiadateľa**.

V prípade, ak teda hľadáte informácie týkajúce sa základnej alebo materskej školy, na prvom mieste **kontaktujte Školský úrad v Senci**, v rámci ktorého sa Vám bude venovať **poverený pracovník a pomôže Vám so zabezpečením školy alebo školského zariadenia:**

**KONTAKT:**

Školský úrad v Senci

Lichnerová 61, Senec

| **Deň** | **Hodiny** |  |
| --- | --- | --- |
| **Pondelok** | 07:30 - 14:30 |  |
| **Utorok** | 07:30 - 14:30 |  |
| **Streda** | 07:30 - 16:00 |  |
| **Štvrtok** | 07:30 - 14:30 |  |
| **Piatok** | 07:30 - 13:30 |  |

e-mail: [skolysenec@senec.sk](mailto:skolysenec@senec.sk)

telefón: 02/20205515 , 02/20205509 , 02/20205507

Pokiaľ to okolnosti a situácia dovolia, je **dobré telefonicky alebo mailom** najskôr Školský úrad kontaktovať, **aby bolo možné zabezpečiť plynulý priebeh stretnutia.**

**Keďže každý žiadateľ sa bude prehodnocovať individuálne podľa situácie, dohodnutie si termínu poskytne pre žiadateľa dostatok času na konzultáciu a aj možnosť pre pracovníkov Školského úradu zabezpečiť tlmočenie.**

**Čo je nutné pre začiatok vedieť**

**KTO JE CUDZINCOM Z POHĽADU ŠKOLSKÉHO ZÁKONA?**

Podľa § 146 ods. 1 školského zákona „Cudzinci sú na účely tohto zákona deti

a) osôb, ktoré sú občanmi iného štátu alebo osôb bez štátnej príslušnosti, s povoleným  
pobytom na území Slovenskej republiky,

b) žiadateľov o udelenie azylu na území Slovenskej republiky podľa osobitného predpisu,

c) Slovákov žijúcich v zahraničí,

d) ako žiadatelia o udelenie azylu podľa osobitného predpisu,

e) ako cudzinci, ktorí sa nachádzajú na území Slovenskej republiky bez sprievodu  
zákonného zástupcu.“.

Z citovaného ustanovenia vyplýva, že „cudzincom“ z hľadiska školského zákona nie je akýkoľvek cudzinec, ale len taký, ktorého možno zaradiť do niektorej z piatich uvedených „kategórií“.

Do definície cudzinca na účely školského zákona nespadá osoba, ktorá v danom čase  
nemá povolený pobyt v SR, nie je žiadateľom o azyl, je na území SR v sprievode zákonného  
zástupcu a zároveň nie je ani Slovákom žijúcim v zahraničí.

Školský zákon zaručuje poskytovanie výchovy a vzdelávania a ubytovanie a stravovanie  
v školách rovnako, ako občanom SR týmto skupinám osôb:

- deťom cudzincov s povoleným pobytom na území SR,

- deťom žiadateľov o udelenie azylu,

- deťom Slovákov žijúcich v zahraničí,

- deťom, ktorými sú cudzinci študujúci na stredných školách podľa § 146 ods. 1 písm. e).

Ak ide o základnú školu alebo strednú školu zriadenú obcou, samosprávnym krajom alebo  
regionálnym úradom školskej správy, takýmto deťom sa výchova a vzdelávanie poskytuje  
bezplatne. Rovnako to platí aj v materskej škole týchto zriaďovateľov, ak ide o povinné predprimárne vzdelávanie.

**KTO JE CUDZINEC – s doplnkovou ochranou alebo odídenec**

Špecifickú úpravu má školský zákon pre **osoby, ktoré z rôznych humanitárnych dôvodov  
prekročia hranicu SR často bez dokladov**, ktoré by identifikovali ich totožnosť a preukazovali ich stupeň alebo úroveň doterajšieho vzdelania.

Podľa § 146 ods. 4 školského zákona **„Deti žiadateľov o udelenie azylu, deti azylantov, deti cudzincov, ktorým sa poskytla doplnková ochrana**, zaraďuje do príslušného ročníka riaditeľ

školy po zistení úrovne ich doterajšieho vzdelania a ovládania štátneho jazyka najneskôr **do  
troch mesiacov od začatia konania o udelenie azylu, deti odídencov najneskôr do troch mesiacov od začatia konania o poskytnutie dočasného útočiska.**

Z dôvodu nedostatočného ovládania štátneho jazyka možno dieťa podmienečne zaradiť do príslušného ročníka podľa veku.“.

**Ustanovenie sa týka štyroch skupín detí:**

- deti žiadateľov o udelenie azylu,

- deti azylantov,

- **deti cudzincov, ktorým Ministerstvo vnútra SR poskytlo doplnkovú ochranu,**

**- deti odídencov.**

**Doplnková ochrana** je upravená v zákone o azyle ako ochrana pred vážnym bezprávím v krajine pôvodu. Odídenec je upravený v zákone o azyle ako cudzinec, ktorému Ministerstvo vnútra SR na základe rozhodnutia vlády SR poskytlo dočasné útočisko.

**Dočasné útočisko** sa podľa zákona o azyle poskytuje na účely ochrany cudzincov pred voj-  
novým konfliktom, endemickým násilím, následkami humanitárnej katastrofy alebo sústavným  
alebo hromadným porušovaním ľudských práv v ich krajine pôvodu.

**Kontakty na inštitúcie/organizácie**

**poskytujúce právnu pomoc a rôzne formy poradenstva cudzincom v Slovenskej republike, ktoré môžu byť nápomocné pri riešení problematických situácií spojených s inklúziou detí cudzincov do výchovno-vzdelávacieho procesu:**

Migračný úrad  
[www.minv.sk/?migracny-urad-mv-sr](http://www.minv.sk/?migracny-urad-mv-sr)

nonstop kontakt v ukrajinskom jazyku:  
+421 910 944 825  
+421 950 511 776  
+421 951 141 060  
+421 951 300 053  
+421 951 453 061

- Krízová linka pomoci - 0800 500 333, [www.krizovalinkapomoci.sk](http://www.krizovalinkapomoci.sk)

- Dobrá linka - [www.dobralinka.sk](http://www.dobralinka.sk)

- Linka detskej istoty - 116 111

- Linka detskej dôvery 0907 401 749, [www.linkadeti.sk](http://www.linkadeti.sk)

- Národná linka na pomoc deťom v ohrození - Viac ako ni(c)k - [www.viacakonick.gov.sk](http://www.viacakonick.gov.sk)